બીજા દિવસનો અમારો પડાવ હતો ભાલુકા ઘેરા. ચિખાથી ૬ કલાકના ટ્રેકિંગ બાદ ૧૧૯૦૦ ફૂટ પર સ્થિત ભાલુકા ઘેરાના આ ટ્રેક અમારા માટે કઠીન હતો. સુંદર હરિયાળીઓ ને ઊંચેરા પહાડો તો હતાં જ સાથે મંદ વરસાદ અને ઝાકળમાં ફોરતાં પીળા ગલગોટા, જંગલી ફૂલો, હિમાલયન બ્લુ પોપી, ગુલાબી હિલ ગોરેનીયમ, પ્રીમ રોઝ ફૂલો, જેવા ફૂલોની મહેક ને સુંદરતા માણતા અમે આગળ વધતા જતાં હતાં. અમુક ફૂલો ને વનસ્પતિના નામો શોધવા મુશ્કેલ છે પણ પીળા, સફેદ, ગુલાબી, જાંબલી સુંદર ફૂલોનું વૃંદ આંખોને અનેરી ઠંડક આપતા હતાં. વરસાદથી મહોરતી ધરતીમાં અમારા પગલાં પાડતાં, ઝરણાનું જળ પીતા પીતા અમે સર કર્યું ભાલુકા ઘેરા.